ใบกำกับภาษีปลอม?
เมื่อสัปดาห์ที่ผ่านมา หากท่านติดตามข่าวสารทางทีวี หนังสือพิมพ์หรือสื่อต่างๆ จะมีข่าวเกี่ยวกับการจับกุมผู้ขายใบกำกับภาษีปลอม ใบกำกับภาษีปลอมที่ออกคิดเป็นมูลค่าความเสียหายไม่น้อยเลยทีเดียว ผู้ออกใบกำกับภาษีปลอมได้ขายใบกำกับภาษีปลอมให้แก่ผู้ประกอบการรายอื่นเพื่อนำใบกำกับภาษีปลอมไปใช้ในการขอคืนภาษีมูลค่าเพิ่มหรือนำไปหักภาษีขายเพื่อเสียภาษีให้น้อยลง การกระทำดังกล่าวมีความผิดอาญาและแพ่ง ทั้งในส่วนของผู้ออกใบกำกับภาษีปลอมและผู้ใช้ใบกำกับภาษีปลอม
29 ต.ค. 2565

เมื่อสัปดาห์ที่ผ่านมา หากท่านติดตามข่าวสารทางทีวี หนังสือพิมพ์หรือสื่อต่างๆ จะมีข่าวเกี่ยวกับการจับกุมผู้ขายใบกำกับภาษีปลอม ใบกำกับภาษีปลอมที่ออกคิดเป็นมูลค่าความเสียหายไม่น้อยเลยทีเดียว ผู้ออกใบกำกับภาษีปลอมได้ขายใบกำกับภาษีปลอมให้แก่ผู้ประกอบการรายอื่นเพื่อนำใบกำกับภาษีปลอมไปใช้ในการขอคืนภาษีมูลค่าเพิ่มหรือนำไปหักภาษีขายเพื่อเสียภาษีให้น้อยลง การกระทำดังกล่าวมีความผิดอาญาและแพ่ง ทั้งในส่วนของผู้ออกใบกำกับภาษีปลอมและผู้ใช้ใบกำกับภาษีปลอม
ใบกำกับภาษีเกี่ยวข้องกับผู้ประกอบการจดทะเบียนภาษีมูลค่าเพิ่มที่ซื้อขายสินค้าหรือให้บริการ มีความสำคัญในการใช้เป็นหลักฐานคำนวณภาษีขายและภาษีซื้อในการยื่นแบบเสียภาษีมูลค่าเพิ่ม ใบกำกับภาษีปลอมอาจเกิดจากผู้ประกอบการจดทะเบียนภาษีมูลค่าเพิ่มที่ออกใบกำกับภาษีขายโดยไม่มีการซื้อขายสินค้าหรือให้บริการจริง หรือออกใบกำกับภาษีโดยใช้ชื่อของบุคคลอื่น หรือเกิดจากผู้ขายใบกำกับภาษีที่ไม่ได้เป็นผู้ประกอบการจดทะเบียนภาษีมูลค่าเพิ่ม และได้ขายใบกำกับภาษีปลอมให้แก่ผู้ซื้อใบกำกับภาษีปลอมเพื่อนำไปใช้ขอคืนภาษีหรือนำไปหักออกจากภาษีขาย หรือนำไปเป็นหลักฐานหักรายจ่ายทางภาษีเงินได้
โทษอาญาและแพ่งสำหรับผู้ออกใบกำกับภาษีปลอมและผู้ใช้ใบกำกับภาษีปลอม สรุปได้ดังนี้
ผู้ออกใบกำกับภาษีปลอม มีความผิดอาญาฐานออกใบกำกับภาษีโดยไม่มีสิทธิออก ต้องระวางโทษจำคุกตั้งแต่ 3 เดือนถึง 7 ปี และปรับตั้งแต่ 2,000 บาท ถึง 200,000 บาท มีความผิดรายกระทงตามจำนวนใบกำกับภาษีปลอม สำหรับความผิดทางแพ่ง ต้องเสียภาษีมูลค่าเพิ่มที่คำนวณจากมูลค่าตามใบกำกับภาษีปลอม เบี้ยปรับ 2 เท่าของจำนวนภาษี และเงินเพิ่มอีกร้อยละ 1.5 ต่อเดือนของจำนวนภาษี
ผู้ใช้ใบกำกับภาษีปลอม ที่ได้นำใบกำกับภาษีปลอมไปใช้ขอคืนภาษีมูลค่าเพิ่มหรือนำไปหักออกจากภาษีขายเพื่อเสียภาษีมูลค่าเพิ่มให้น้อยลง หรือนำไปใช้เป็นรายจ่ายเท็จในการคำนวณภาษีเงินได้ หากเจตนานำไปใช้มีความผิดอาญา ระวางโทษจำคุกตั้งแต่ 3 เดือน ถึง 7 ปี และปรับตั้งแต่ 2,000 บาท ถึง 200,000 บาท และโทษทางแพ่งที่เกี่ยวข้องกับภาษีมูลค่าเพิ่ม ต้องเสียภาษีที่คำนวณจากมูลค่าตามใบกำกับภาษีปลอม เบี้ยปรับ 2 เท่าของจำนวนภาษีที่นำไปเครดิตภาษีหรือขอคืนภาษี และเงินเพิ่มอีกร้อยละ 1.5 ต่อเดือนของจำนวนภาษี ไม่ว่าจะใช้ใบกำกับภาษีปลอมโดยเจตนาหรือไม่ก็ตาม
ผู้ขายใบกำกับภาษีปลอมและผู้ใช้ใบกำกับภาษีปลอม จะมีโทษอาญาและแพ่งตามประมวลรัษฎากรที่กล่าวมาข้างต้น นอกจากนั้นยังอาจมีความผิดตามกฎหมายอื่นอีกด้วย โดยเฉพาะผู้ขายใบกำกับภาษีปลอม
วิธีป้องกันหรือหลีกเลี่ยงการใช้ใบกำกับภาษีปลอม ผู้ประกอบการควรซื้อสินค้าหรือใช้บริการกับผู้ประกอบการจดทะเบียนภาษีมูลค่าเพิ่มที่มีการขายสินค้าหรือให้บริการจริง
หากสงสัยว่าเป็นผู้ประกอบการจดทะเบียนภาษีมูลค่าเพิ่มจริงหรือไม่ สามารถตรวจสอบสถานภาพการเป็นผู้ประกอบการจดทะเบียนภาษีมูลค่าเพิ่มได้ที่ www.rd.go.th แล้วเข้าไปที่เมนูบริการข้อมูล เมนูรายชื่อผู้ประกอบการจดทะเบียนภาษีมูลค่าเพิ่ม โดยให้ใส่ชื่อผู้ประกอบการหรือเลขประจำตัวผู้เสียภาษีอากรของผู้ประกอบการรายนั้นๆ ก็จะทราบได้ว่าผู้ประกอบการรายนั้นจดทะเบียนภาษีมูลค่าเพิ่มและยังประกอบการอยู่หรือไม่ การป้องกันปัญหาดีกว่าตามแก้ทีหลัง นอกจากปวดหัวแล้วยังต้องเสียเงินมากกว่าที่ควรจะเสียอีกด้วย สวัสดีครับ